KOMISIJOS SPRENDIMAS
2005 m. spalio 28 d.
iš esmės pripažįstantis dokumentų, pateiktų išsamiam patikrinimui dėl aminopiralidino ir fluopikolido galimo įtraukimo į Tarybos direktyvos 91/414/EEB I priedą, išsamumo
(pranešta dokumentu Nr. C(2004) 4535)
(Tekstas svarbus EEE)
(2005/778/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 6 straipsnio 3 dalį,
kadangi:
(1)
Direktyva 91/414/EEB numatoma parengti veikliųjų medžiagų, kurias leidžiama naudoti augalų apsaugos produktuose, Bendrijos sąrašą.
(2)
2004 m. balandžio 22 d. Dow AgroSciences Ltd. pateikė Jungtinės Karalystės valdžios institucijoms dokumentus dėl veikliosios medžiagos aminopiralidino kartu su paraiška leisti jį įtraukti į Direktyvos 91/414/EEB I priedą. 2004 m. gegužės 7 d. Bayer CropScience, Prancūzija pateikė Jungtinės Karalystės valdžios institucijoms dokumentus dėl veikliosios medžiagos fluopikolido kartu su paraiška leisti jį įtraukti į Direktyvos 91/414/EEB I priedą.
(3)
Jungtinės Karalystės valdžios institucijos pranešė Komisijai, kad, atlikus pradinį patikrinimą atrodo, jog dokumentai dėl svarstomų veikliųjų medžiagų atitinka duomenų ir informacijos reikalavimus, išdėstytus Direktyvos 91/414/EEB II priede. Taip pat atrodo, kad pateikti dokumentai atitinka Direktyvos 91/414/EEB III priede išdėstytų duomenų ir informacijos reikalavimus dėl bent vieno augalų apsaugos produkto, kurio sudėtyje yra minėtos veikliosios medžiagos. Pagal Direktyvos 91/414/EEB 6 straipsnio 2 dalį, pareiškėjai nusiuntė Komisijai ir kitoms valstybėms narėms dokumentus, kurie buvo perduoti Maisto grandinės ir gyvūnų sveikatos nuolatiniam komitetui.
(4)
Šiuo sprendimu reikėtų Bendrijos lygiu oficialiai patvirtinti, kad dokumentai iš esmės atitinka Direktyvos 91/414/EEB II priede numatytus duomenų ir informacijos reikalavimus ir III priede numatytus reikalavimus dėl bent vieno augalų apsaugos produkto, kurio sudėtyje yra minėtos veikliosios medžiagos.
(5)
Šis sprendimas neturėtų pažeisti Komisijos teisės prašyti, kad pareiškėjas pateiktų išsamesnių duomenų ir informacijos tam tikriems dokumentų punktams paaiškinti.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Nepažeidžiant Direktyvos 91/414/EEB 6 straipsnio 4 dalies, šio sprendimo priede nurodytų dokumentų dėl veikliųjų medžiagų, pateiktų Komisijai ir valstybėms narėms, siekiant gauti leidimą įtraukti jas į tos direktyvos I priedą, iš esmės atitinka duomenims ir informacijai keliamus reikalavimus, išdėstytus tos Direktyvos II priede.
Dokumentai atitinka tos Direktyvos III priede nustatytus duomenų ir informacijos reikalavimus dėl vieno augalų apsaugos produkto, kurio sudėtyje yra nurodytos veikliosios medžiagos, atsižvelgiant į siūlomus naudojimo būdus.
2 straipsnis
Valstybė narė pranešėja išsamiai patikrina svarstomus dokumentus ir nedelsdama praneša Europos Komisijai apie savo tyrimų išvadas, kartu pateikdama bet kokias rekomendacijas dėl svarstomos veikliosios medžiagos įtraukimo ar neįtraukimo į Direktyvos 91/414/EEB I priedą ir bet kokias su medžiaga susijusias sąlygas per vienerius metus nuo šio sprendimo paskelbimo Europos Sąjungos oficialiajame leidinyje.
3 straipsnis
Šis sprendimas skirtas valstybėms narėms.
Priimta Briuselyje, 2005 m. spalio 28 d.